ועדת החינוך, התרבות והספורט, כנסת 16, פרוטוקול מספר 27, 2003-06-02 10:00

אילן שלגי: אני מקדם בברכה את התלמידים האורחים.

אילן שלגי: אתם תראו ישיבה קצרה ולא אופיינית, ואני מתנצל על כך.

אילן שלגי: ככל הנראה יש קונצנזוס והסכמה בנושא שלפנינו.

אילן שלגי: אנחנו מדברים בהחלת דין רציפות על הצעת חוק חינוך ממלכתי (חינוך להרחבת האופקים התרבותיים והאמנותיים).

אילן שלגי: הצעת החוק עברה בקריאה ראשונה בכנסת הקודמת וכעת אנחנו מתבקשים להמליץ להחיל עליה דין רציפות.

אילן שלגי: לפיה, בסעיף 2(5), אחרי המילים "כשרונותיהם השונים" יבוא "להרחיב את אופקיהם התרבותיים ולחשפם לחוויות אמנותיות, והכל".

אילן שלגי: אני אקרא את סעיף 2(5) במלואו, כולל התיקון המוצע, כדי שנבין את הקונטקסט.

אילן שלגי: בין מטרות החינוך הממלכתי יופיע: "לפתח את אישיות הילד והילדה, את יצירתיותם ואת כשרונותיהם השונים" – וכעת, אם החוק הזה יתקבל, יתווספו המילים: "להרחיב את אופקיהם התרבותיים ולחשפם לחוויות אמנותיות, והכל" – "למיצוי מלוא יכולתם כבני אדם החיים חיים של איכות ושל משמעות".

אילן שלגי: אם מי מחברי הכנסת או מהמוזמנים מבקש להתייחס, בבקשה.

יולי תמיר: זה נראה ממש מצוין.

יולי תמיר: מה זה "והכול"?

אילן שלגי: המילה "והכול" מתחברת למילים שלאחר מכן.

אילן שלגי: "והכול למיצוי מלוא יכולתם ...".

אילן שלגי: לכן קראתי את הסעיף כפי שיהיה במלואו.

אילן שלגי: דרך אגב, במטרות החינוך הממלכתי מופיעים סעיפים מ-(1) ועד (11), יש מטרות נוספות.

אילן שלגי: זה רק הרחבה של פסקה (5) בקשר לפיתוח אישיות הילד, יצירתיות, כשרונות.

אילן שלגי: ופה אנחנו מוסיפים גם "להרחיב את אופקיהם התרבותיים ולחשפם לחוויות אמנותיות".

אילן שלגי: פרופ' כץ, יש לכם התייחסות?

2411: אנחנו כמובן מברכים על כל חוק שמציע להרחיב את האופקים התרבותיים של התלמידים.

2411: יחד עם זה, אני אומר בצער, אני לא רואה כיצד תהיה לנו אפשרות, במצב הנוכחי, כשהתקציב הולך ומצטמצם ממש מיום ליום – ואני אומר לכם דברים כהווייתם – כיצד נוכל לממש את זה.

2411: אנחנו עושים כל מאמץ.

2411: הכנסנו לתכנית הליבה שעתיים באמנויות.

2411: לראשונה תהיה חובה ללמוד אמנויות – אמנם תהיה בחירה בין כמה תחומי אמנות – והכול כדי להרחיב את האופקים של התלמידים שלנו.

2411: לצערנו הרב אין פה שום השלכה לתלמידים שיושבים כעת מסביב לשולחן.

2411: הצרה היא שהתלמידים שלנו ממוקדים בלימודים פורמליים ולא בתרבות כללית.

2411: את זה אני אומר גם כמי שלמד בבית-הספר לפני הרבה שנים, שאז התרבות היתה אולי בשיווי משקל ובאיזון עם הלימודים הפורמליים.

2411: הידע הכללי, הידע על הציונות, הידע על האמנות ועל המוזיקה היו מובנים מאליהם.

2411: התלמידים היום לא פחות מוכשרים מאיתנו, אולי אפילו יותר מוכשרים מאיתנו, ואני מברך על כך.

2411: "אין אדם מקנא לא בבנו ולא בתלמידו" ואני נוהג כך גם עם התלמידים שלנו היום.

2411: הם מוכשרים מאוד אבל לצערנו הרב יש להם אופקים צרים כתוצאה מכך שלא מפתחים את האופקים שלהם בנושא התרבות.

2411: אבל מה לעשות, זה "אוי לי מיצרי ואוי לי מיוצרי".

2411: יש לי את השעות, ההוראה קיימת אבל מהיכן נביא את הקמח כדי לתת את התורה?

יולי תמיר: פרופ' כץ, אל"ף, אני שותפה לתחושה שלך שהחינוך הרחב באמת לוקה בחסר במדינת ישראל.

יולי תמיר: יש לי הצעה ששנים רבות אני מנסה למכור אותה, אולי אתה תקנה אותה.

יולי תמיר: התלמידים היום לומדים בראייה של איך הם יתקבלו לאוניברסיטה.

יולי תמיר: אני אומרת לך את זה מתוך ידיעה ששנינו אנשי אוניברסיטה וחבר הכנסת שלגי הוא בן-זוג של אשת אוניברסיטה ובילה כמה שנים באוניברסיטה.

יולי תמיר: עד שהאוניברסיטה לא תיתן משקל לידע כללי בקבלה, כל עוד היא נותנת לדעתי משקל מופרז לחמש יחידות במתמטיקה ובאנגלית, שלא עוזר לא לניבוי ולא ללימודים – לכן אני מתנגדת נחרצת לציון המצרף – התלמידים לא ילמדו כי אין בזה תכלית.

יולי תמיר: אם לא יעשו מהפך, אם לא יהיה פה דיון על תנאיי הקבלה לאוניברסיטאות – וזה יכול לבוא רק מלמעלה, מהאוניברסיטה – התלמידים יתייחסו לזה כדבר בטל בשישים.

יולי תמיר: אני חושבת שיש לנו מאבק, לא נגד האוניברסיטאות אלא עם האוניברסיטאות, כדי להפוך את הנושא הזה לנושא שגם הוא נאמד בתנאיי הקבלה לאוניברסיטאות.

יוסי שריד: אדוני היושב-ראש, אני מבקש בסיום הקטע הזה של הישיבה הערה לסדר.

יולי תמיר: כיוון שגברת יעל פרבר חזרה עם תשובה לשאלה שהצגתי קודם, אולי נשמע אותה.

יעל פרבר: דיברתי כעת עם מנכ"לית משרד החינוך, התרבות והספורט והיא אמרה לי שחברת "מרמנז" תמשיך את פעילותה, והתכנית תימשך עד סוף שנת הלימודים.

יעל פרבר: תלמידים יקבלו את כל הסיוע שהם זכאים לו.

אילן שלגי: המנכ"ל של חברת "מרמנז" כבר יודע את זה?

אילן שלגי: הבוקר הוא אמר שהוא לא ממשיך.

יעל פרבר: המשרד כעת בוחן חלופות אחרות לקראת שנת תשס"ד.

יעל פרבר: יכול להיות שהמנכ"ל של "מרמנז" מנסה להפעיל קצת לחץ כי הוא לא בטוח שהוא יזכה במכרז.

אילן שלגי: מה שחשוב, שגם הוא יידע על זה.

יולי תמיר: אני אצא לרגע לבדוק את זה ואני אחזור.

יולי תמיר: זה חשוב לי מאוד.

אפרת כהן: כמובן שמבחינה מהותית אין לנו שום התנגדות להצעת החוק.

אפרת כהן: אבל מבחינה תקציבית, כמו שאומר פרופ' כץ, יש לנו משאבים מוגבלים, במיוחד בתקופה הזאת.

אפרת כהן: לכן אנחנו מתנגדים להצעת החוק.

אילן שלגי: אתם מתנגדים להצעה הזאת?

אילן שלגי: את יודעת שמדובר כעת על החלת דין רציפות.

אפרת כהן: אנחנו מתנגדים להחלת דין רציפות על הצעת החוק הזאת מכיוון שכנראה היא תגרור גם תוספות תקציביות.

מוחמד ברכה: אפשר לפרט?

אילן שלגי: חבר הכנסת ברכה, אנחנו נצביע.

אילן שלגי: אני מניח שכל חברי הכנסת יהיו בעד החלת דין רציפות.

מוחמד ברכה: זה כבר מטבע לשון להגיד שיש עלות תקציבית.

אילן שלגי: לצערי זה חוק שרובו דקלרטיבי.

אפרת כהן: יושב כאן פרופ' כץ והוא בעצמו אומר שאין מה לעשות, במסגרת התקציב הקיים הוא לא כל-כך יכול לקיים את מה שכתוב בהצעת החוק.

אילן שלגי: אולי תבואו עם הצעה להוריד כל מיני מטרות של החינוך הממלכתי, אם אתם מתנגדים שאנחנו נוסיף פה "הרחבת האופקים התרבותיים וחשיפה לחוויות אמנותיות".

אילן שלגי: זה קצת ציני, אני חושב.

יוסי שריד: אדוני היושב-ראש, אני כמובן אצביע בעד החלת דין רציפות אבל למרבה הצער, גברת אפרת כהן צודקת.

יוסי שריד: הרי אנחנו חיים בתוך מציאות ואנחנו לא יכולים להעמיד פנים שאנחנו לא מכירים את המציאות.

יוסי שריד: רק לפני שבוע היו קיצוצים מרחיקי לכת ואילו עכשיו פתאום מרחיבים בנדיבות-לב.

יוסי שריד: אז ממה נפשך, אם זה דקלרציה – בסדר, בואו נחיל דין רציפות על דקלרציה.

יוסי שריד: אני מבין שמדובר בהצהרה.

יוסי שריד: אתה יודע שפעם היתה הבחנה בכנסת בין הצעת חוק לבין הצהרת חוק.

יוסי שריד: אם זה הצהרת חוק – בסדר, אז תהיה עוד הצהרה חסרת כיסוי.

יוסי שריד: אם מדובר על דבר ממשי – אז ברור שיש לו השלכות תקציביות.

יוסי שריד: להאמין שברגע זה, כאשר החרב מונחת על הדברים הכי רגישים במערכת, תהיה פריצה דווקא בתחום הזה?

יוסי שריד: אנחנו צריכים להיות נאיביים כדי להאמין בזה.

יוסי שריד: לא איכפת לי להצביע בעד אבל יש בזה קצת היתממות.

יוסי שריד: אי אפשר מצד אחד להצביע בעד קיצוצים, ביד אחת, וביד השנייה להצביע בעד הרחבות.

יוסי שריד: זה נראה לי לא הגיוני, אבל אולי ההיגיון שלי פגום.

מוחמד ברכה: לא במקרה ביקשתי שנציגת משרד האוצר תפרט במה מדובר.

מוחמד ברכה: אין ספק שהכוונה של מציעי החוק, ואני אחד מהם, לא היתה למשהו דקלרטיבי אלא ביקשו לצקת תוכן נוסף במערכת החינוך.

מוחמד ברכה: אני מודע למצב, לקיצוצים הקשים והחדים שעובר משרד החינוך.

מוחמד ברכה: אבל אני חושב שחשוב מאוד שזה יעבור.

מוחמד ברכה: היישום יכול להיות מדורג, על-פי שיקולים תקציביים.

מוחמד ברכה: אני בהחלט חושב שזה לא רק דקלרציה על הרחבת האופקים התרבותיים של התלמידים.

יוסי שריד: מה זה אומר בשנה הבאה?

יוסי שריד: בואו נקבל איזה מושג, לפחות מושג קלוש.

דורית מורג: זה סעיף שמדבר על מטרות החינוך הממלכתי.

דורית מורג: זה סעיף שהוא בהחלט חשוב מאוד אבל הוא סעיף מטרות, הוא סעיף דקלרטיבי.

דורית מורג: בוודאי לא מדובר על החלה בהדרגה.

מוחמד ברכה: אני מדבר על היבט התקצוב.

דורית מורג: אנחנו מדברים על חשיבותם של הנושאים ושל המטרות.

דורית מורג: על-ידי כך שהוסיפו סעיף נוסף למעשה אמרו שיש חשיבות להרחבת אופקיהם התרבותיים של התלמידים וחשיפה לחווית אמנותיות.

דורית מורג: לא מדובר שיהיו עוד 3 שעות אמנות בבתי-הספר, ולא נאמר שבהדרגה יוסיפו שעות כאלה או אחרות אלא מובהרת חשיבות המטרה הזאת, בין יתר המטרות המנויות בסעיף 2.

יוסי שריד: בואו נכניס לחוק גם שמערכת החינוך תחבב פאי תפוחים על כל התלמידים.

דורית מורג: זאת לא מטרה חינוכית.

יוסי שריד: למה לא? יש מאמר אמריקאי ידוע: "מי לא אוהב פאי תפוחים?".

יוסי שריד: אז יהיה צורך אחר-כך לברר כמה עולה לקנות פאי תפוחים לכל התלמידים.

2411: כפי שאמרתי קודם, לדעתי אין לנו אפשרות להוסיף.

2411: אנחנו כן יכולים להעמיק את הקיים.

2411: אנחנו עושים מאמץ גדול, במסגרת הליבה יש חובה ללמוד שעתיים אמנויות בבית-הספר היסודי, מכיתה א' ועד כיתה ט', כאשר הבחירה בידי המורה האם לומדים מוזיקה או תיאטרון או ציור או כל תחום אחר שאנחנו הגדרנו כאמנות.

2411: אבל לחשוב שנוכל להרחיב את היריעה ולתת דברים נוספים שמשמעותם שעות נוספות?

2411: כרגע לאור הקיצוצים הכמעט יומיים לא הייתי רוצה לעורר ציפיות.

יוסי שריד: הואל בטובך להגיד לנו מה המשמעות של המילה "להעמיק" ואז תנוח עלינו דעתנו.

יוסי שריד: מה זה נקרא "להעמיק"?

יוסי שריד: זה לא להוסיף, זה לא להרחיב.

יוסי שריד: יש שלושה ממדים – גובה, רוחב ועומק.

יוסי שריד: אתה מדבר עכשיו על העומק.

יוסי שריד: מה זה אומר?

2411: עד כה לא היתה חובה ללמוד אמנויות בבית-הספר.

2411: נכון שהמערכת הציעה באופן מסורתי אמנויות, ובהרבה מאוד בתי-ספר יש שיעורי אמנויות.

2411: מתשס"ד בכל בית-ספר יסודי תהיה חובה ללמוד שעתיים בשבוע אמנויות.

2411: זאת ההעמקה שאנחנו יכולים להציע היום.

אילן שלגי: ממילא כאשר אנחנו מדברים על מטרות, לא בהכרח תוספת מטרות היא תוספת תקציב.

אילן שלגי: יכול משרד החינוך להחליט שהוא יווסת בין המטרות הקיימות והחדשות את התקציב הקיים.

אילן שלגי: יש פה 11 סעיפי מטרות, שכל אחד מהם מפורט, ויתכן שמשרד החינוך יצטרך להעביר תקציבים מתת-סעיף מסוים לתת-סעיף אחר.

מוחמד ברכה: אין מחלוקת על כך שזה מטרה ראויה.

מוחמד ברכה: פרופ' כץ דיבר על העמקה.

מוחמד ברכה: אבל אני חושב שבבואנו לאשר את תקציב שנת 2004 או שנת 2005 זה יעמוד לנגד עינינו, לטוב או לרע (לטוב, אני מקווה).

מוחמד ברכה: חשוב שזה יכלל בתוך מטרות החינוך.

אילן שלגי: אני מבקש לומר לנציגת משרד האוצר, גברת אפרת כהן, וזה לא אישי, אני מניח שמישהו אמר לך לבוא לוועדת החינוך ולומר שהאוצר מתנגד.

אילן שלגי: אני חושב שזה קצת לא ראוי שמשרד האוצר בכל דבר יאמר: רגע, זה אולי יעלה כסף ולכן אנחנו מתנגדים.

אילן שלגי: הרי גם אתם בעד זה שילדינו יתחנכו, ושבין מטרות החינוך יהיו דברים שחברי הכנסת סבורים שהם ראויים להיות שם, כרגע בלי להתייחס אפילו לפירוט.

אילן שלגי: אנא מסרי את הדברים האלה לאנשים במשרד האוצר.

אילן שלגי: בינתיים לא ביקשנו כסף.

אפרת כהן: אני רוצה להזכיר שנציג משרד החינוך אמר דברים דומים מאוד למה שאני אמרתי.

יוסי שריד: אדוני היושב-ראש, למה אתה מניח שמעוניינים בזה במשרד האוצר?

אילן שלגי: גם הם נבחרו על-ידי עם ישראל, גם הם מייצגים את עם ישראל.

אילן שלגי: כרגע אנחנו לא מבקשים כסף.

יוסי שריד: אל"ף, הם לא נבחרו.

יוסי שריד: בי"ת, דבר שלא עולה כסף לא קיים.

יוסי שריד: זה סתם היתממות מצדנו.

יוסי שריד: בעוד שעה או בעוד שעתיים, או מחר או מחרתיים נקיים דיון על חלק אחר במטרות החינוך ונגיד ששם יש מצוקה גדולה וצריך להוסיף.

יוסי שריד: זה לא רציני.

יוסי שריד: הדיונים כאן הם לא רציניים.

אילן שלגי: כעת יש בפנינו עניין לכאורה טכני של החלת דין רציפות.

יוסי שריד: בסדר, בזה בכלל אין בעיה.

מגלי והבה: האם עד עכשיו כל הנושא של הרחבת האופקים האמנותיים והתרבותיים לא נכלל בהגדרה של מטרות החינוך?

מגלי והבה: האם זה לא התקיים במשרד החינוך?

מגלי והבה: לא היתה לנו התייחסות לנושאים התרבותיים ואמנותיים בבתי-ספר יסודיים?

יוסי שריד: זה התקיים כמו כל שאר המטרות של החינוך.

מגלי והבה: השאלה היא האם אנחנו באמת רוצים לעשות תיקון טכני, רק לשם התיקון, או שאנחנו מנסים להציע דבר שלא קיים או רוצים להרחיב אותו.

מגלי והבה: אם אנחנו רוצים להרחיב, בוודאי שיש לכך משמעויות תקציביות.

מגלי והבה: בסדר העדיפויות כעת, לאור הקיצוצים הנוכחיים, הרי רק אתמול קיימנו כאן דיון על נושא ההישגים של התלמידים שלנו ומצב החינוך בישראל.

מגלי והבה: האם המשמעות של תיקון החוק הוא הכנסת תיקון טכני?

מגלי והבה: אם יש לזה עלויות תקציביות שלא יקבלו מענה אז גם אני סבור שבסופו של דבר זה יהיה רק תיקון טכני שלא יתייחסו אליו.

מגלי והבה: אנחנו צריכים לדרוש ממשרד החינוך להתייחס לזה במסגרת האפשרויות שלו.

מגלי והבה: המשרד יקבע את סדר העדיפויות שלו בין הרחבת האופקים האמנותיים והתרבותיים לבין מקצועות בסיסיים אחרים שאנחנו חלשים בהם.

מגלי והבה: אנחנו צריכים להמשיך ולהתמיד בנושאים שאנחנו חלשים בהם ושטעונים שיפור כל עוד מצבנו הכלכלי כפי שהוא כעת.

2411: אני לא רואה סתירה, כפי שאמרתי בתחילת דבריי, בין האמנות, התרבות והרחבת האופקים התרבותיים לבין הלימודים הפורמליים וההישגיים.

2411: אני חושב שהאזרח העתידי צריך ללמוד גם את זה וגם את זה.

2411: כרגע יש לנו מצוקה, גם פה וגם שם.

2411: אנחנו לוקחים את זה בחשבון.

2411: אף אחד לא חשב שאנחנו נצמצם מתמטיקה או אמנות.

2411: הרחבנו את האמנות, הרחבנו את המתמטיקה.

2411: אבל עלינו לדעת שאם יש פה משמעות תקציבית אני לא רואה מאין ניקח את זה.

2411: זה כל מה שאמרתי.

2411: לא שאנחנו נגד.

אילן שלגי: חבר הכנסת והבה, התיקון איננו טכני.

אילן שלגי: ההליך שאנחנו עוברים כרגע, של החלת דין רציפות, הוא טכני.

אילן שלגי: התיקון, לטעמי לפחות, הוא תיקון הצהרתי חשוב מאוד.

אילן שלגי: הדיון המשני שהתפתח פה הוא בשאלה האם יש לזה משמעויות תקציביות או לא.

יוסי שריד: אולי כדי להבין ולדעת יותר על ממד העומק שאנחנו מדברים עליו.

יוסי שריד: אולי פרופ' כץ ייתן לנו מושג.

יוסי שריד: למשל, אולי תוכל לומר לנו משהו על עקומת לימודי המוזיקה בבתי-הספר בעשר השנים האחרונות.

יוסי שריד: ככל הידוע לי, לימודי המוזיקה הולכים ומצטמצמים בהדרגה ויש מעט מאוד לימודי מוזיקה, אם בכלל.

יוסי שריד: החרב מונפת בראש ובראשונה על התחומים האלה.

יוסי שריד: אין היום לימודי אמנות, אין היום לימודי מוזיקה.

יוסי שריד: צריך להבין על מה מדובר.

יוסי שריד: כשאתה אומר "עומק", אפשר לחשוב שזה ממש בבת העין של משרד החינוך.

2411: חבר הכנסת שריד צודק.

2411: יש צמצום הולך וניכר בלימודי המוזיקה.

2411: אני מנסה לעצור את זה.

2411: קודם כול דרשנו תקן מורחב למי שאחראי על המוזיקה, מפמ"ר במוזיקה, ואני חושב שזה אכן התקבל.

2411: כאן לפחות אנחנו מעגנים בתכנית הליבה את החובה ללמוד משהו.

2411: עד כה זה לא היה חובה.

יוסי שריד: מפמ"ר – זה לא העמקה.

יוסי שריד: מפמ"ר זה עוד ג'וב במשרד החינוך.

2411: מישהו צריך להפעיל את לימודי המוזיקה במערכת.

2411: לבד זה לא ייעשה.

יוסי שריד: לו היו שעות אז מפמ"ר לא מעלה ולא מוריד, ומכיוון שאין שעות גם כן מפמ"ר לא מעלה ולא מוריד.

ליטל פורת: אני מייצגת את העמותה לקידום תיאטרון "השעה" הישראלי לילדים ולנוער.

ליטל פורת: אני מנהלת אמנותית של תיאטרון, אחד הגדולים.

ליטל פורת: יש לי ניסיון רב.

ליטל פורת: בעניין התקציב: הייתי רוצה להתייחס למצב הדברים היום, והוא כך כבר שנים רבות.

ליטל פורת: כבר בתקציבים הקיימים יש פעילות במסגרת בתי-הספר מטעם הרשות המקומית ומטעם משרד החינוך, פעילת שכוללת סלי תרבות ענים מאוד: אמנויות פלסטיות, מוזיקה, מופעים שונים והצגות תיאטרון שמתקיימים במצב הדברים דהיום.

ליטל פורת: זאת אומרת, לא צריך את החוק הזה כדי להגיד: עכשיו תנו בנוסף.

ליטל פורת: הדברים מתקיימים כבר היום באמצעות תקציבים שמגיעים ממקורות שונים.

ליטל פורת: מקור אחד הוא כמובן תקצובים שונים לתיאטראות, מקור אחר הוא הרשות המקומית, ומקור נוסף הוא מה שנקרא "סל חינוך" בשטח, כשנגבים כמה שקלים מההורים.

יוסי שריד: למה זה מפריע לך?

ליטל פורת: נהפוך הוא, אדרבה, אני טוענת שנכון להיום אין בעיה תקציבית משום שממילא הדברים מתקיימים בחלקם.

יוסי שריד: אבל הרגע שמענו שלימודי המוזיקה הולכים ומצטמצמים והם למעשה לא קיימים.

יוסי שריד: אנחנו הרי מכירים את המצב בשטח.

יוסי שריד: יכול להיות שהתיאטרון שלך מקבל קצת עבודה ממשרד החינוך.

יוסי שריד: בסדר, כל הכבוד, אין לי בעיה עם זה.

ליטל פורת: קודם כול, התיאטרון שלי הוא הקטן בשורה.

ליטל פורת: אני חושבת שצריך להפריד בין שני דברים.

ליטל פורת: אני לא מדברת על לימודי מוזיקה במסגרת בית-ספרית.

ליטל פורת: אני מדברת על מופעים שניתנים לילד, שחושפים את הילד כדי להעשיר את עולמו, את חוויתו התרבותית-האמנותית.

יוסי שריד: אבל זה הולך ומצטמצם.

אילן שלגי: גם את אומרת שהתוספת הזאת היא הצהרתית ואיננה מבקשת תקציב נוסף.

אילן שלגי: מה שמדאיג אותנו הוא שבינתיים התקציבים הולכים ומצטמצמים.

אילן שלגי: שמענו פה לפני כמה ימים את שרת החינוך, התרבות והספורט והיא אמרה שהיא לא תוכל להסכים לקיצוץ נוסף בתקציב החינוך.

אילן שלגי: היא תקבל את מלוא התמיכה מהוועדה הזאת.

יוסי שריד: את זה היא אמרה גם ביום הראשון לכניסתה לתפקיד, שלא תסכים לקיצוץ של שקל אחד.

יוסי שריד: בינתיים קוצצו כבר 2 מיליארד שקל.

2411: גברת פורת, אני שמח על כל דבר שנעשה.

2411: נעשית עבודה יפה, טובה ורחבה.

2411: אבל אני לא הייתי רוצה להבין מדברייך שהמצב טוב, כאילו אין בעיה תקציבית.

2411: אני חושב שזה לא המצב.

2411: מנצלים את סל התרבות, ילדים כן חשופים לאמנות בהרבה מאוד מקומות אבל בואו לא נשלה את עצמנו שהמצב הולך ומשתפר.

2411: הוא רק הולך ומידרדר.

2411: צריך קודם כול להכיר בעובדה הזאת.

ליטל פורת: אני חושבת שהמצב בכל הקשור לתרבות ולחינוך צריך להיות כמו בכל מקום.

ליטל פורת: אני לא רוצה להיתמם ולהגיד שדווקא פה יש להקצות ולעשות מזה משהו שהוא חשוב יותר או מורם יותר.

ליטל פורת: לחלוטין זה לא מה שאני באה לומר.

ליטל פורת: מוסדות התרבות הם חלק ממה שנעשה, הם חלק מהעָם, וכך זה צריך להיות.

ליטל פורת: אני באופן אישי בעד קיצוצים, דרך אגב, לתיאטראות הגדולים, לאלה שבאמת השמינו ותפחו, אני בעד.

ליטל פורת: אבל זה הערה בשולי הדברים.

ליטל פורת: היום נעשות פעילויות נפלאות.

ליטל פורת: כל מה שעכשיו נדרש הוא לבוא ולהגיד: כן, אתם עושים, טוב שאתם עושים.

ליטל פורת: הילדים רואים מופעים וטוב שהילדים רואים, זה חשוב.

ליטל פורת: אחרי כן אם יהיו כספים הם יחולקו לפי סדרי העדיפויות שאתם תקבעו.

ליטל פורת: אבל אני חושבת שלא יעלה על הדעת שהמערכת, שהכנסת, שהמחוקק לא יחשיב את זה בכלל בבואו לדון בנושא הזה ויגיד: זה לא מספיק חשוב, בואו נוריד את זה מעל סדר היום.

יוסי שריד: היינו מצפים ממך להופעה פחות אינטרסנטית.

מוחמד ברכה: נכון, הנימה המסויגת חשובה מאוד.

אילן שלגי: רבותי חברי הכנסת, האם אנחנו יכולים לאשר החלת דין רציפות?

אילן שלגי: הצבעה על החלת דין רציפות על הצעת חוק חינוך ממלכתי (תיקון מס' 6) (חינוך להרחבת האופקים התרבותיים והאמנותיים), התשס"ג-2002 בעד – 5 אין מתנגדים ההצעה להחיל דין רציפות נתקבלה.

אילן שלגי: פה אחד הוחלט להחיל דין רציפות על הצעת החוק.

אילן שלגי: רבותי, תודה רבה.

אילן שלגי: אנחנו מודים לכם שבאתם, במיוחד לאלה שבאו בזמן.